**Toni Utunen** (s. 27. huhtikuuta 2000 Kokkola) on suomalainen jääkiekkopuolustaja, joka edustaa SM-liigajoukkue Pelicansia. Hän toimii joukkueen varakapteenina. Utunen on pelityyliltään peruspuolustaja.

Ura
---

### Seuraura

Utunen on Kokkolan Hermeksen kasvatti. Hän muutti jo 12-vuotiaana yhdessä isänsä kanssa Tampereelle ja siirtyi Tapparaan. Utunen oli kaudella 2014–2015 seuran C-nuorten tehokkain puolustaja C-nuorten SM-sarjan runkosarjassa tehoilla 7+17=24. Kaudella 2015–2016 hän kuului vuoden "alaikäisenä" Tapparan B-nuorten kapteenistoon. Utunen palkittiin kauden päätteeksi B-nuorten SM-sarjan vuoden tulokkaana Heino Pulli -palkinnolla.

Kaudella 2016–2017 Utunen debytoi Tapparan SM-liigajoukkueessa. Hän pelasi ensimmäisen ja kauden ainoaksi jääneen liigaottelunsa vain 16-vuotiaana 16. joulukuuta 2016 Sorsapuistossa järjestetyssä Ulkojäät 2016 -tapahtumassa paikallisvastustaja Tampereen Ilvestä vastaan. Utunen merkittiin Tapparan seitsemänneksi puolustajaksi ja hän sai ottelussa jääaikaa 1.53 minuuttia. Utusesta tuli samalla kierroksella KooKoossa debytoineen Santeri Salmelan ohella SM-liigan kaikkien aikojen ensimmäisiä vuonna 2000 syntyneitä pelaajia. Tosin he olivat vasta liigahistorian toisia koko 2000-luvulla syntyneitä pelaajia, sillä vuonna 2001 syntynyt Mikko Kokkonen debytoi jo ennen heitä aiemmin syksyllä Mikkelin Jukureissa liigan kaikkien aikojen nuorimpana pelaajana vain 15-vuotiaana.

Utunen jatkaa Tapparassa kaudella 2017–2018 kaksivuotisella SM-liigasopimuksella. Hän pelasi joukkueessa 11 runkosarjaottelua ilman tehopisteitä ja kaksi Mestarien liigan ottelua tehden kaksi syöttöpistettä. Hän pelasi suurimman osan kaudestaan lainalla Mestis-joukkue Lempäälän Kisassa, jossa tulokaskausi toi 28 runkosarjaottelussa tehot 2+10=12, viidessä pudotuspeliottelussa yhden syöttöpisteen ja kolmessa Suomen Cupin ottelussa viisi syöttöpistettä. Utunen vahvisti pudotuspeleissä sekä Tapparan A- että B-nuoria. Hän voitti kauden päätteeksi B-nuorten SM-hopeaa. Joulukuussa 2017 Utunen teki Tapparan kanssa kaksivuotisen jatkosopimuksen kevääseen 2021 saakka.

Vancouver Canucks varasi Utusen viidennellä kierroksella 130. pelaajana NHL:n varaustilaisuudessa 2018. Kausi 2018–2019 oli hänelle varsinainen tulokaskausi SM-liigassa. Utunen teki Tapparassa 43 runkosarja- ja 11 pudotuspeliottelussa tehot 1+2=3. Hän teki liigauransa avausmaalin 18. tammikuuta 2019 vieraissa Saimaan Palloa vastaan. Mestarien liigassa Utunen teki kahdeksassa ottelussa yhden syöttöpisteen. Kaudella 2019–2020 hän jatkoi lähinnä ylimääräisen puolustajan roolissa ja Utunen pelasi 32 runkosarjaottelua tehden kolme syöttöpistettä. Utunen vahvisti myös kolmen pudotuspeliottelun verran Tapparan A-nuoria. Kausi 2020–2021 oli hänelle ensimmäinen kokonainen SM-liigassa ja Utunen pelasi 51 runkosarjaottelua tehopistein 2+4=6 sekä yhdeksän pudotuspeliottelun tehden yhden maalin.

Kaudeksi 2021–2022 Utunen siirtyi kaksivuotisella sopimuksella Pelicansiin. Joukkuetta valmentaa hänelle Suomen juniorimaajoukkueista tuttu Tommi Niemelä. Utunen teki runkosarjassa 59 ottelussa tehot 4+7=11. Kaudeksi 2022–2023 hänet nimettiin Pelicansin varakapteeniksi. Utunen teki SM-liigan yhden kauden piste-ennätyksensä tehoilla 3+12=15. Hän voitti myös Pelicansin sisäisen tehotilaston lukemalla +22. Utunen voitti kauden päätteeksi SM-hopeaa. Tapaninpäivänä 26. joulukuuta 2022 hän teki seuran kanssa vuoden mittaisen jatkosopimuksen.

### Maajoukkueura

Utunen pelasi alle 20-vuotiaiden MM-kilpailuissa vuosina 2019 ja 2020, joista ensimmäinen turnaus päättyi maailmanmestaruuteen. Utunen ratkaisi Suomelle välieräpaikan tehtyään puolivälieräottelussa Kanadaa vastaan joukkueen 1–2-voittomaalin jatkoajalla ajassa 65.17. Suomen voitto oli historiallinen, sillä Kanada ei ollut aiemmin jäänyt ilman mitaleita kotikisoissaan. Vuoden 2020 turnauksessa Utunen toimi joukkueensa varakapteenina.

Utunen pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi maailmanmestaruuten ja ensimmäinen hopeaan. Utusen vuoden 2017 turnauksen ainoa syntyi välieräottelussa Venäjää vastaan ja se ratkaisi Suomelle 2–1-jatkoaikavoiton ja finaalipaikan ajassa 67.01. Vuoden 2018 turnauksessa hän toimi joukkueensa kapteenina. Utunen voitti koko turnauksen tehotilaston lukemalla +12. Hänet valittiin Valko-Venäjää vastaan pelatun puolivälieräottelun päätteeksi Suomen ottelun parhaaksi pelaajaksi.

Utunen pelasi myös alle 18-vuotiaiden Ivan Hlinkan muistoturnauksessa vuosina 2016 ja 2017. Hän edusti myös Suomen alle 16-vuotiaiden maajoukkuetta Norjan Lillehammerissa pelatuissa nuorten olympialaisissa 2016, jolloin Utunen toimi joukkueensa kapteenina. Hän voitti koko turnauksen puolustajien piste- ja maalipörssin tehoilla 3+3=6. Utunen edusti myös Finland Selects -joukkuetta alle 15-vuotiaiden World Selects Invitional -turnauksessa vuonna 2015. Yhteensä hän on pelannut 34 nuorten ja 56 poikien maaottelua.

Pelityyli
---------

Pelicansin päävalmentaja Tommi Niemelän mukaan Utunen on kovalla luonteella varustettu kokonaisvaltainen hyvin luisteleva puolustaja, jonka suurimmat vahvuudet ovat puolustuspelaamisessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Tappara | A-SM | 39 | 1 | 10 | 11 | 10 | 2 | 0 | 0 | 0 | 0 | U18 | 7 | 1 | 1 | 2 | 0 |
|  | Tappara | SM-liiga | 1 | 0 | 0 | 0 | 0 | – | – | – | – | – |
| 2017–2018 | Tappara | A-SM | – | – | – | – | – | 6 | 0 | 2 | 2 | 6 | U18 | 7 | 1 | 2 | 3 | 0 |
|  | Tappara | SM-liiga | 11 | 0 | 0 | 0 | 0 | – | – | – | – | – |
|  | LeKi | Mestis | 28 | 2 | 10 | 12 | 12 | 5 | 0 | 1 | 1 | 0 |
| 2018–2019 | Tappara | SM-liiga | 43 | 1 | 2 | 3 | 6 | 11 | 0 | 0 | 0 | 4 | JMM | 7 | 1 | 0 | 1 | 0 |
|  | LeKi | Mestis | 1 | 0 | 0 | 0 | 2 | – | – | – | – | – |
| 2019–2020 | Tappara | A-SM | – | – | – | – | – | 3 | 0 | 0 | 0 | 2 | JMM | 7 | 0 | 1 | 1 | 0 |
|  | Tappara | SM-liiga | 32 | 0 | 3 | 3 | 6 | – | – | – | – | – |
| 2020–2021 | Tappara | SM-liiga | 51 | 2 | 4 | 6 | 22 | 9 | 1 | 0 | 1 | 2 |
| 2021–2022 | Pelicans | SM-liiga | 59 | 4 | 7 | 11 | 24 | 3 | 0 | 0 | 0 | 0 |
| 2022–2023 | Pelicans | SM-liiga | 50 | 3 | 12 | 15 | 28 | 18 | 2 | 1 | 3 | 2 |
| 7 kautta | yhteensä | SM-liiga | 247 | 10 | 28 | 38 | 86 | 41 | 3 | 1 | 4 | 8 |
| 2 kautta | yhteensä | Mestis | 29 | 2 | 10 | 12 | 14 | 5 | 0 | 1 | 1 | 0 |

Lähteet
-------

* Toni Utunen The Internet Hockey Databasessa (englanniksi)
* Toni Utunen Eurohockey-sivustolla (englanniksi)
* Toni Utunen *Elite Prospects*. Everysport Media Group AB.  (englanniksi)

### Viitteet

1. 1 2 3  Pelicans vahvistuu kolmella pelaajalla *pelicans.fi*.  20.5.2021. Lahden Pelicans Oy. Viitattu 13.6.2021.
2. 1 2  Tilastot - Toni Utunen *liiga.fi*. Jääkiekon SM-liiga Oy. Viitattu 13.6.2021.
3. 1 2 3 4 5 6 7 8  Toni Utunen *Elite Prospects*. Everysport Media Group AB.  (englanniksi)
4. ↑  Tuomala, Toni: Pelicans laittoi tuulemaan! Nappasi huippulupaukset HIFK:n ja Tapparan riveistä *suomikiekko.com*.  20.5.2021. Nordic Sport Media. Viitattu 13.6.2021.
5. ↑  Hermes-kasvatti Toni Utunen vieraili kiekkokoulussa *juniorihermes.fi*.  9.11.2015. Juniori Hermes Ry. Viitattu 17.12.2016.
6. ↑  Marttinen, Mikko: MM-kultaleijonan pienituloinen isä paljasti perheen kovat uhraukset: "Monet nostavat kädet pystyyn" *is.fi*.  12.1.2019. Sanoma Media Finland Oy. Viitattu 6.1.2020.
7. ↑  Elite Prospects - Tappara U16 *eliteprospects.com*. Everysport Media Group AB. Viitattu 29.4.2019. (englanniksi)
8. ↑  Ottelutilastot *liiga.fi*.  16.12.2016. Jääkiekon SM-liiga Oy. Viitattu 17.12.2016.
9. ↑  Perkiö, Jari: Tappara oudolla kokoonpanolla Sorsapuiston kiekkohuumaan *aamulehti.fi*.  16.12.2016. Alma Media Suomi Oy.  Arkistoitu 16.12.2016. Viitattu 17.12.2016.
10. ↑  Toni Utunen *tappara.fi*. Tamhockey Oy. Viitattu 30.8.2017.
11. ↑  Oinonen, Juha: Tapparalle tärkeitä jatkosopimuksia − Karjalainen ja Rauhala jatkavat seuraavalle vuosikymmenelle *Jatkoaika.com*.  22.12.2017. Jatkoaika r.y. Viitattu 25.12.2017.
12. ↑  Saipa - Tappara, 18.1.2019 *liiga.fi*.  18.1.2019. Jääkiekon SM-liiga Oy. Viitattu 18.1.2019.
13. ↑  Seppä, Lassi: Pelaaja-arviot, 2019−20: Tappara ailahteli enemmän kuin pitkään aikaan − tuttujen vastuunkantajien tuella syntyi läpimurtoja *Jatkoaika.com*.  16.3.2020. Jatkoaika r.y. Viitattu 19.3.2020.
14. ↑  Kantoluoto, Veeti: Miika Roine jatkaa Pelicansin kapteenina *Jatkoaika.com*.  26.8.2022. Jatkoaika r.y. Viitattu 26.8.2022.
15. ↑  Elite Prospects - Pelicans *eliteprospects.com*. Everysport Media Group AB. Viitattu 21.6.2023. (englanniksi)
16. ↑  Kiesiläinen, Leevi: Pelicans solmi tukun tärkeitä jatkosopimuksia *Jatkoaika.com*.  26.12.2022. Jatkoaika r.y. Viitattu 26.12.2022.
17. ↑  Touru, Ville: Kanadan upottanut Suomen puolustaja Toni Utunen, 18, oli jo joulukuussa Linnan juhlissa – kauden avausmaali tuli makeaan paikkaan *is.fi*.  3.1.2019. Sanoma Media Finland Oy. Viitattu 6.1.2019.
18. ↑  GAME SUMMARY (pdf) *stats.iihf.com*.  22.4.2017. IIHF. Viitattu 27.4.2017. (englanniksi)
19. ↑  Elite Prospects - Finland U18 *eliteprospects.com*. Everysport Media Group AB. Viitattu 29.4.2019. (englanniksi)
20. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 3.5.2018. (englanniksi)

Pelicans – SM-liiga
2 Bryggman (**A**) |
3 Utunen (**A**) |
4 Johannesen |
7 Blood |
8 Junkkari |
9 Bareš |
10 Puutio |
12 Hämäläinen (**A**) |
16 Horký |
18 Roine (**C**) |
19 Lasch |
20 Hirvonen |
22 Killinen |
23 Kiiskinen |
30 Kokko |
35 Gustafsson |
37 Persson |
41 Nikkilä |
44 Käyhkö |
47 Jordán (**A**) |
50 Salminen |
55 Riihinen |
62 Enlund |
67 Haatanen |
70 Patrikainen |
71 Tukiainen |
72 Carlsson |
74 Lindfors |
76 Schnarr |
77 Kiljunen |
82 Král |
89 Tyrväinen |
91 Vilén |
92 Virtanen |
97 Jämsen  

Valmentajat Niemelä – Yli-Junnila – Silander – Pasuri – Nakari – Kärki